钦定古今图书集成/明伦汇编/官常典/第088卷 > 谯王重福
## 钦定古今图书集成/明伦汇编/官常典/第088卷 > 谯王重福

按《唐书中宗诸子传》，“中宗四子，韦庶人生重润，后宫
生重福、重俊，殇帝。”按本传：谯王重福，高宗时王唐
昌郡，徙封平恩，长安末乃进王。神龙初，韦庶人谮与
张易之兄弟陷重润，贬濮州员外刺史，徙合、均二州，
不领事。景龙三年，中宗亲郊，赦天下，十恶者咸宥，流
人得还，重福不得归。自陈苍生皆自新，而一子摈弃，
皇“天平分，固若此乎？”不报。韦后得政，诏左屯卫大将
军赵承恩、薛思简以兵护守。睿宗立，徙集州，未行，洛
阳男子张灵均说重福曰：“大王居嫡长，当为天子，相
王虽平大难，安可越居大位？昔汉诛诸吕，乃东迎代
王，今百官士庶皆愿王来，王若阴幸东都，杀留守，拥
兵西据陕，徇河南、河北，天下可图也。”重福又遣灵均
与其党郑愔计，愔亦密招重福为天子，预尊睿宗为
皇季叔、重茂皇太弟，制称中元克复元年。愔自署左
丞相，知内外文武事。以灵均为右丞相、天柱大将军，
知出征事，其馀以次除署。重福自均州与灵均乘驿
趋东都，舍驸马裴巽家，洛阳令候巽。重福惊遽出，欲
劫左右屯营，兵至天津桥，愿从者数百人。侍御史李
邕遇之，先驰至右屯营，呼曰：“谯王得罪先帝，擅入都
为乱，公等勉立功，取富贵。”稍稍闭皇城诸门以拒。重
福徇右营，不能动，趋左掖，门已阖，怒纵火烧之。左营
兵寖逼，众遂溃，重福走山谷。明日，留守裴谈总兵大
索，投漕渠死，年三十一。磔其尸，帝诏以三品礼葬。
按《旧唐书》本传：“庶人重福，中宗第二子也。初封唐昌
王，圣历三年，徙封平恩王，长安四年，进封谯王，历迁
国子祭酒、左散骑常侍。神龙初，为韦庶人所谮，云与
张易之兄弟潜构成重润之罪，由是左授濮州员外
刺史，转均州司防守，不许视事。景龙三年，中宗亲祀
南郊，大赦天下，流人并放还。重福不得归京师”，尤深
郁怏，上表自陈曰：“臣闻功同赏异，则劳臣疑；罪均刑
殊，则百姓惑。伏惟陛下德侔造化，明齐日月，恩及飞
鸟，惠加走兽。近者焚柴展礼，郊祀上元，万物霑恺悌
之仁，六合承旷荡之泽，事无轻重，咸赦除之。苍生并
得赦除，赤子偏加摈弃，皇天平分之道，固若此乎？天
下之人闻者，为臣流涕。况陛下慈念，岂不愍臣恓惶。
伏望舍臣罪𠍴，许臣朝谒，傥得一仰云陛，再睹圣颜，
虽没九泉，实为万足；重投荒徼，亦所甘心。”表奏不报。
及韦庶人临朝，遽令左屯卫大将军赵承恩以兵五
百人，就均州守卫重福。俄而韦氏伏诛，睿宗即位，又
转集州刺史。未及行，洛阳人张灵均进计于重福曰：
“大王地居嫡长，自合继为天子。相王虽有讨平韦氏
功，安可越次而居大位！昔汉诛诸吕，犹迎代王，今东
都百官士庶，皆愿王来。王若潜行，直诣洛阳，亦是从
天上落。遣人袭杀留守，即拥兵西据陕州，东下河北，
此天下可图也。”初，景龙三年，郑愔自吏部侍郎出为
江州司马，便道诣重福，阴相结托。至是，又与灵均通
传动静，亦密遣使劝重福构逆，预推尊重福为天子，
温王重茂为皇太弟，自署为左丞相。重福乃遣家臣王道先赴东都，潜募勇敢之士。重福遽自均州诈乘
驿与灵均继进。王道始至东都。俄有泄其谋者，洛州
司马崔日知捕获其党数十人。顷闻重福至，王道等
率众随重福，径取左右屯营兵作乱，将至天津桥，愿
从者已数百人，皆执持器仗，助其威势。侍御史李邕
先诣左掖门，令闭关拒守。又至右屯营号令云：“重福
虽先帝之子，已得罪于先帝，今者无故入城，必是作
乱。君等皆委质圣朝，宜尽诚节，立功立事，以取富贵。”
有顷，重福果来夺右屯营，坚壁不动，营中矢射如雨，
便趋左掖门，拟取留守，遇门闭，遂纵火以烧城门。左
屯营兵又来逼之，重福度数穷，出自上东门而遁，匿
于山谷间。明日，东都留守裴谈等大出兵搜索，重福
窘迫，自投漕河而死，磔尸三日，时年三十一。诏曰：“集
州刺史谯王重福，幼则凶顽，长而险诐。幸托体于先
圣，尝通交于巨逆。子而不子，自绝于天。有国有家，莫
容于代。往者颇不含忍，长令幽絷。”自大行晏驾，韦氏
临朝，将肆屠灭，尤加防卫。洎天有成命，集于朕躬，永
怀犹子之情，庶协先亲之义。所以开置寮属，任隆刺
史，冀其悛改，以怙恩荥。而诖误有徒，狂狡未息。便即
遽出均州，诈乘驿骑，至于都下，遂逞其谋，先犯屯兵，
次烧左掖，计穷力屈，投河而毙。虽人所共“弃，邦有常
刑，我非不慈，尔自招咎，且闻其故，有恻于怀。昔刘长
既殁，楚英遂殒，以礼收葬，抑惟旧章，屈法申恩，宜仍
旧宠。可以三品礼葬。”